На основу члана 28. став 2. и члана 29. став 3. Закона о путевима (,,Службени гласник РСˮ, бр. 41/18 и 95/18 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**О НАЧИНУ ЕЛЕКТРОНСКЕ НАПЛАТЕ ПУТАРИНЕ,**

**ПОСЕБНИМ УСЛОВИМА И ТЕХНИЧКИМ ЗАХТЕВИМА ЗА**

**ЕВРОПСКУ ЕЛЕКТРОНСКУ НАПЛАТУ ПУТАРИНЕ И**

**ЕЛЕМЕНТИМА ИНТЕРОПЕРАБИЛНОСТИ**

**(,,Службени гласник РС”, број 71/19)**

Члан 1.

Овим правилником прописује се начин електронске наплате путарине (у даљем тексту: ЕНП), технички захтеви, посебни услови и елементи интероперабилности које морају испуњавати пружаоци услуге европске електронске наплате путарине (у даљем тексту: ЕЕНП) са седиштем на територији Републике Србије и управљач државног пута.

Члан 2.

Поједини изрази употребљени у овом правилнику имају следеће значење:

*1) Електронска наплата путарине (ЕНП*) је модел бесконтактног плаћања путарине употребом уређаја за ЕНП за одговарајућу категорију возила;

*2) уређај за ЕНП* је електронски уређај за плаћање путарине;

*3) корисник ЕНП* је физичко лице односно правно лице које са управљачем државног пута има закључен уговор о коришћењу ЕНП;

*4) овлашћени дистрибутер ЕНП* је правно лице које врши дистрибуцију услуге ЕНП у име и за рачун управљача државног пута;

*5) субјекат за наплату путарине* је правни субјекат надлежан за наплату путарине;

*6)* *пријављено тело* је тело надлежно за оцењивање усаглашености и погодности за употребу чинилаца интероперабилности и за поступак ЕЗ верификације подсистема према техничким спецификацијама интероперабилности и које је пријављено Европској комисији;

*7)* *именовано тело* је тело за оцењивање усаглашености и погодности за употребу чинилаца интероперабилности и верификацију структурних подсистема у складу са националним техничким прописима, именованим у складу са законом којим се уређују технички захтеви за производе и оцењивање усаглашености;

*8)* *CEN (European Committee for Standardization)* је Европски одбор за стандардизацију;

*9) DSRC (Dedicated Short Range Communication)* је систем комуникације кратког домета.

Члан 3.

Електронски системи за наплату путарине су системи који омогућавају наплаћивање путарине коришћењем најмање једне од следећих технологија: сателитског позиционирања возила, мобилне комуникације које користе GSM-GPRS стандарде (препорука на GSM ТS 03.60/23.060) и комуникацију кратког домета (DSRC) на фреквенцији 5,8 GHz.

ЕНП спроводи управљач државног пута на начин да се возилима која поседују уређај за ЕНП омогући пролазак посебно означеним саобраћајним тракама без заустављања и употребе готовинског плаћања.

Члан 4.

Коришћење уређаја за ЕНП могуће је у припејд систему са унапред уплаћеним износом допуне на уређај за ЕНП или у постпејд систему на основу испостављених рачуна у складу са важећим уговором закљученим између корисника ЕНП и управљачa државног пута или овлашћеног дистрибутера.

Члан 5.

Корисник ЕНП у затвореном систему наплате путарине региструје се преко уређаја за ЕНП проласком возила кроз улазну и излазну наплатну станицу, посебно обележеном траком за ЕНП.

Корисник ЕНП у отвореном систему наплате путарине врши регистровање проласка возила кроз улазно/излазну наплатну станицу, користећи уређај за ЕНП и посебно обележену траку за ЕНП.

У случају недовољно средстава на уређају за ЕНП при доласку на излазну наплатну станицу корисник ЕНП врши допуну средстава искључиво на саобраћајним тракама обележеним за допуну уређаја за ЕНП, у складу са одлуком која уређује висину накнаде за употребу јавног пута, његовог дела или путног објекта.

Члан 6.

Кориснику ЕНП обрачунаће се и наплатити на лицу места или у накнадном поступку најдужа релација одговарајуће деонице, без обзира на место стварног уласка и изласка са аутопута, у зависности од категорије возила, као и трошкови ванредног поступка, у следећим случајевима:

1) када корисник ЕНП спроведе електронску регистрацију узастопног уласка и изласка на истој наплатној станици, наплата се врши аутоматски, умањењем средстава са уређаја за ЕНП. Уколико корисник ЕНП нема довољно средстава на уређају за ЕНП, у обавези је да изврши допуну уређаја за ЕНП у складу са одлуком која уређује висину накнаде за употребу јавног пута, његовог дела или путног објекта;

2) када на уређају за ЕНП не постоји регистрован улаз приликом укључења на аутопут;

3) када на истој наплатној станици корисник ЕНП спроведе електронску регистрацију на више од једне наплатне траке, без инструкција овлашћеног лица ЈП „Путеви Србијеˮ;

4) када корисник ЕНП спроведе електронску регистрацију уређаја за ЕНП без возила на наплатној станици;

5) када корисник ЕНП спроведе електронску регистрацију преласка станице за наплату путарине возилом чије регистарске ознаке не одговарају подацима са уређаја за ЕНП (осим у случају возила I категорије када је дозвољено коришћење уређаја за ЕНП за више возила исте категорије);

6) када се утврди да је приликом подношења рекламације корисник ЕНП дао погрешну информацију о улазној станици;

7) када се на излазном наплатном месту утврди да је од тренутка уласка на аутопут истекло 24 часа;

8) када корисник ЕНП са уређајем за ЕНП дође на канал предвиђен за наплату искључиво путем система магнетне картице, обележен светлосном сигнализацијом.

Члан 7.

Технички захтеви које морају испуњавати пружаоци услуге ЕЕНП-е са седиштем на територији Републике Србије и управљач државног пута су:

1) да уређај за ЕНП којим се врши плаћање путарине у систему ЕЕНП-е, буде у складу са спецификацијом формата и техничким описом за услугу ЕЕНП-е датим у Прилогу 1, који је одштампан уз овај правилник и чини његов саставни део;

2) систем ЕЕНП-е компатибилан са уређајем за ЕНП из тачке 1) овог члана мора омогућити размену података између пружаоца услуге ЕЕНП и управљача државног пута. Формати порука за размену података између пружаоца услуге ЕЕНП-е и управљача државног пута, наведени су у Прилогу 2, који је одштампан уз овај правилник и чини његов саставни део (у даљем тексту: Прилог 2);

3) да техничка опрема за пружање услуге ЕЕНП-е буде компатибилна са елементима интероперабилности из члана 9. овог правилника.

Члан 8.

Посебни услови које морају испуњавати пружаоци услуге ЕЕНП-е са седиштем на територији Републике Србије и управљач државног пута су:

1) да је правно лице регистровано за обављање делатности организовања система наплате путарине;

2) да је код правног лица успостављен стандард SRPS ISO 9001 или њему одговарајући;

3) да имају усвојен План управљања ризиком који се односи на заштиту информација;

4) да докажу да имају техничку опрему и декларацију Европске комисије („СЕ”) или сертификат којим потврђује усклађеност компонената интероперабилности наведених у Прилогу 4, који је одштампан уз овај правилник и чини његов саставни део;

5) да докажу способност у пружању услуга електронске наплате путарине или у одговарајућој области.

Члан 9.

Елементи интероперабилности за пружање услуге ЕЕНП-е које мора испуњавати управљач државног пута су:

1) ЕНП антена на улазној траци са припадајућом управљачко-процесном јединицом;

2) ЕНП антена на излазној траци са припадајућом управљачко-процесном јединицом;

3) видео надзор високог степена поузданости на свим тракама опремљеним ЕНП антенама са припадајућом управљачко процесном јединицом;

4) систем за утврђивање категорије возила на ЕНП траци са припадајућом управљачко-процесном јединицом;

5) телекомуникациона опрема и инфраструктура потребна за пренос ЕЕНП података унутар информационих система;

6) сервер за пријем података од пружаоца услуге ЕЕНП, односно за обраду и размену података прикупљених са улазних и излазних ЕНП трака према пружаоцу услуге ЕЕНП-е. Сервер за пријем података мора осигурати размену података са пружаоцем ЕЕНП услуге према техничком опису из Прилога 2. овог правилника;

7) систем за чување и архиву података са роком чувања података у трајању од најмање 3 (три) године од дана настанка трансакције из услуге ЕЕНП-е;

8) пратећа опрема и инфраструктура која мора осигурати одговарајући степен заштите опреме и апликација које се користе у систему пружања услуге ЕЕНП-е.

Технички опис и спецификација опреме из става 1. овог члана наведени су у Прилогу 3, који је одштампан уз овај правилник и чини његов саставни део.

Члан 10.

Овај правилник ступа на снагу осмог дана од дана објављивања у ,,Службеном гласнику Републике Србијеˮ, осим одредаба чл. 7. до 9. овог правилника које се примењују даном приступања Републике Србије Европској унији.

Број 110-00-148/2019-03

У Београду, 27. септембра 2019. године

Министар,

проф. др **Зорана З. Михајловић,** с.р.

**ПРИЛОГ 1**

СПЕЦИФИКАЦИЈА ФОРМАТА И ТЕХНИЧКИ ОПИС ЗА УСЛУГУ ЕЕНП

Уређај за ЕНП мора бити компатибилан са следећим стандардима и спецификацијама:

1) CEN DSRC;

2) GSS;

3) ISO/CEN EFC;

4) A1, CESARE/PISTA, CARDME, AutoPASS;

5) IP67;

6) EN 15509 SL0/SL1;

7) RS232 или RS422/RS485 интерфејс;

8) DSRC комуникација: EN 12253:2004, EN 12795:2003, EN 12834:2003, EN 13372:2004, EN 16312, EN 15509, EN ISO 14906:2004, ISO/TS 12813: 2009.

Основне карактеристике:

1) упис и читање трансакција;

2) могућност истовремене обраде више трансакција;

3) ограничен приступ од стране оператера;

4) контрола и управљање подацима на уређају за ЕНП;

5) складиштење трансакција;

6) звучни сигнал након обављене трансакције.

Заштита података: DES/3-DES алгоритам за енкрипцију кључева.

Гаранција исправности: век трајања минимално седам година.

Архитектура:

1) карактеристике DSRC комуникације:

(1) Пасивни RFID транспондер,

(2) Учестаност 5.8 GHz;

2) ASIC компоненте:

(1) аналогни струјни модул,

(2) дигитални струјни модул,

(3) RISC 32-битни процесор,

(4) минимално 4 kB програмске меморије.

Температурни услови рада:

1) температура складиштења +5 °C до +40 °C;

2) радна температура –25 °C до +85 °C.

Напајање:

1) 3V литијумска батерија;

2) век трајања батерије минимално седам година.

Интерна структура уређаја за ЕНП

DSRC комуникација је заснована на стандарду ЕN 15509. Структура меморије уређаја за ЕНП садржи два елемента: системски и апликациони. Системски елемент садржи податке који су у вези са самим уређајем и не односе се ни на једну посебну апликацију. Апликациони елемент садржи податке у складу са ЕN 15509 стандардом нивоа безбедности 1.

Листа атрибута апликационог елемента:

| ID атрибута | Назив атрибута | Елемент | Дужина | Приступ |
| --- | --- | --- | --- | --- |
| 0 | Ознака EFC намене | Провајдер уговора | 3B | R/О |
| Тип уговора дефинисан од стране провајдера | 2B |
| Bерзија EFC намене | 1B |
| 16 | Регистарска ознака возила | Пријављена регистарска ознака возила | 17B | R/О |
| 17 | Категорија возила | Специфична информација провајдера услуге везана за возило | 1B | R/О |
| 18 | Димензије возила | Укупна дужина возила | 1B | R/О |
| Укупна висина возила | 1B |
| Укупна ширина возила | 1B |
| 19 | Осовине возила | Bисина возила у нивоу прве осовине | 1B | R/О |
| Број осовина возила | 1B |
| 20 | Ограничења масе возила |  | 6B | R/О |
| 22 | Специфичне карактеристике возила |  | 4B | R/О |
| 24 | Идентификациона ознака уређаја | Идентификациони број уређаја дефинисан од стране произвођача | 1 + 4B | R/О |
| 26 | Статус опреме | Бројач трансакција | 2B | R/W |
| 29 | Стање припејд кредита | Стање на припејд рачуну изражено у валути плаћања | 3B | R/О |
| 30 | Валута плаћања | Јединица плаћања изражена као умножак или део званичне валуте | 2B | R/О |
| 32 | Начин плаћања | Број личног рачуна (PAN) | 10B | R/О |
| Рок важења рачуна на уређају | 2B |
| Контрола употребе уређаја | 2B |
| 33 | Подаци о последњој трансакцији | Време трансакције (резолуција 2s) | 4B | R/W |
| Провајдер при трансакцији | 3B |
| Код локације при трансакцији | 2B |
| Код наплатне траке при трансакцији | 1B |
| Тип трансакције (улаз/наплата) | 1B |
| Резултат трансакције | 1B |
| Наплаћена категорија возила | 1B |
| Категорија возила дефинисана на уређају | 1B |
| Наплаћен износ | 4B |
| Провајдер уговора при трансакцији | 3B |
| Тип уговора при трансакцији | 2B |
| Верзија намене при трансакцији | 1B |
| Заштитни код трансакције | 4B |
| 34 | Подаци о претпоследњој трансакцији | Време трансакције (резолуција 2s) | 4B | R/W |
| Провајдер при трансакцији | 3B |
| Код локације при трансакцији | 2B |
| Код наплатне траке при трансакцији | 1B |
| Тип трансакције (улаз/наплата) | 1B |
| Резултат трансакције | 1B |
| Наплаћена категорија возила | 1B |
| Дефинисана категорија возила | 1B |
| Наплаћен износ | 4B |
| Провајдер уговора при трансакцији | 3B |
| Тип уговора при трансакцији | 2B |
| Верзија намене при трансакцији | 1B |
| Заштитни код трансакције | 4B |
| 97 | Тип уговора |  | 1 + 2B | R/W |
| 99 | Кориснички атрибут |  | 1 + 16B | R/W |
| 107 | Износ упозорења |  | 1 + 3B | R/W |
| 111 | Кључ 1 провере аутентичности апликационог елемента |  | 1 + 8B | N/A |
| 112 | Кључ 2 провере аутентичности апликационог елемента |  | 1 + 8B | N/A |
| 113 | Кључ 3 провере аутентичности апликационог елемента |  | 1 + 8B | N/A |
| 114 | Кључ 4 провере аутентичности апликационог елемента |  | 1 + 8B | N/A |
| 115 | Кључ 5 провере аутентичности апликационог елемента |  | 1 + 8B | N/A |
| 116 | Кључ 6 провере аутентичности апликационог елемента |  | 1 + 8B | N/A |
| 117 | Кључ 7 провере аутентичности апликационог елемента |  | 1 + 8B | N/A |
| 118 | Кључ 8 провере аутентичности апликационог елемента |  | 1 + 8B | N/A |
| 120 | Кључ за приступ апликационом елементу |  | 1 + 8B | N/A |
| 122 | Кључ за умањење / увећање препаид кредита |  | 1 + 8B | N/A |
| 124 | Кључ за измену начина плаћања (USET) |  | 1 + 16B | N/A |

**ПРИЛОГ 2**

ФОРМАТИ ПОРУКА ЗА РАЗМЕНУ ПОДАТАКА  
ИЗМЕЂУ ПРУЖАОЦА УСЛУГЕ ЕЕНП И УПРАВЉАЧА ДРЖАВНОГ ПУТА

Формати поруке за размену података морају бити у складу са ЕН 15509 стандардом. У размену података улази свака трансакција (пролазак возила кроз наплатну траку предвиђену за ЕНП) где је забележен улазак возила на деоницу аутопута или наплата путарине при изласку са деонице аутопута.

Дефинисана порука је преузета из већ постојећег ЕНП система који је усклађен са европским захтевима ЕНП интероперабилности.

| Садржај поља | Дужина поља | Напомена |
| --- | --- | --- |
| Код аутопута | 1B |  |
| Код станице | 1B |  |
| Код траке | 1B |  |
| UTC време као кључ | 4B | Формат: UNIH време |
| Јединствени број текуће трансакције на конкретном ЕНП уређају | 4B |  |
| Резултат трансакције | 1B | Кориснички дефинисана вредност |
| Статус трансакције | 1B | Кориснички дефинисана вредност |
| Време трансакције у секундама | 4B | Формат: UNIH време |
| Време трансакције у милисекундама | 4B |  |
| Код државе провајдера уговора | 2B |  |
| Код пружаоца услуге | 2B |  |
| Тип уговора дефинисан од стране провајдера | 2B |  |
| Верзија ЕФЦ намене | 1B |  |
| ID произвођача уређаја за ЕНП | 2B |  |
| Земља издавања регистарске таблице | 2B |  |
| Тип алфабета регистарске таблице | 1B |  |
| Регистарска ознака | 11B |  |
| Категорија возила | 1B |  |
| ИD тага | 4B |  |
| Статус опреме (бројач трансакција на уређају за ЕНП) | 2B |  |
| Тип уговора | 2B | Кориснички дефинисана вредност |
| Стање припејд кредита | 4B |  |
| Валута плаћања | 2B |  |
| Начин плаћања | 14B |  |
| Рок важења рачуна на уређају за ЕНП | 9B | Формат: GGGGMMDD + NULL карактер |
| Подаци о последњој трансакцији | | |
| Време трансакције (резолуција 2s) | 15B | Формат: GGGGMMDDSSMMSS + NULL карактер |
| Код државе при трансакцији | 2B |  |
| Код пружаоца услуге при трансакцији | 2B |  |
| Код аутопута | 1B | Кориснички дефинисана вредност |
| Смер кретања | 1B | Кориснички дефинисана вредност |
| Код наплатне станице | 1B | Кориснички дефинисана вредност |
| Код наплатне траке | 1B |  |
| Тип трансакције (улаз/наплата) | 1B |  |
| Резултат трансакције | 1B | Кориснички дефинисана вредност |
| Наплаћена категорија возила | 1B |  |
| Категорија возила дефинисана на уређају за ЕНП | 1B |  |
| Наплаћен износ | 2B |  |
| Валута плаћања | 2B |  |
| Код државе провајдера уговора | 2B |  |
| Код пружаоца услуге | 2B |  |
| Тип уговора дефинисан од стране провајдера | 2B |  |
| Верзија ЕФЦ намене | 1B |  |
| Заштитни код трансакције | 4B |  |
| Подаци о претпоследњој трансакцији | | |
| Време трансакције (резолуција 2s) | 15B | Формат: GGGGMMDDSSMMSS + NULL карактер |
| Код државе при трансакцији | 2B |  |
| Код пружаоца услуге при трансакцији | 2B |  |
| Код аутопута | 1B | Кориснички дефинисана вредност |
| Смер кретања | 1B | Кориснички дефинисана вредност |
| Код наплатне станице | 1B | Кориснички дефинисана вредност |
| Код наплатне траке | 1B |  |
| Тип трансакције  (улаз/наплата) | 1B |  |
| Резултат трансакције | 1B | Кориснички дефинисана вредност |
| Наплаћена категорија возила | 1B |  |
| Категорија возила дефинисана на уређају за ЕНП | 1B |  |
| Наплаћен износ | 2B |  |
| Валута плаћања | 2B |  |
| Код државе провајдера уговора | 2B |  |
| Код пружаоца услуге | 2B |  |
| Тип уговора дефинисан од стране провајдера | 2B |  |
| Верзија EFC намене | 1B |  |
| Заштитни код трансакције | 4B |  |
| Износ који треба наплатити | 2B |  |

**ПРИЛОГ 3**

ТЕХНИЧКИ ОПИС И СПЕЦИФИКАЦИЈА ОПРЕМЕ

ЕНП антена комуницира са уређајем за ЕНП преко бидирекционог RF сигнала учестаности 5,8 GHz у складу са следећим DSRC стандардима:

1) CEN DSRC

2) RTTT-DSRC и EFC стандарди:

(1) EN 12253:2004

(2) EN 12795:2003

(3) EN 12834:2003

(4) EN 13372:2004

(5) EN ISO 14906:2004

(6) GSS

ЕНП антена мора да задовољава следеће техничке карактеристике:

1) опсег учестаности: 5,795 GHz – 5,815 GHz

2) радне учестаности:

(1) Канал 1: 5.7975 GHz ± 2.5 MHz

(2) Канал 2: 5.8025 GHz ± 2.5 MHz

(3) Канал 3: 5.8075 GHz ± 2.5 MHz

(4) Канал 4: 5.8125 GHz ± 2.5 MHz

3) поларизација антене: лево кружна

4) снага зрачења: ≤ 33 dBm EIRP

5) брзина преноса у downlinku: 500 kbit/s

6) брзина преноса у uplinku: 250 kbit/s

7) радна температура: –33 °C до +55 °C

8) температура складиштења: –40 °C до +70 °C

9) ниво заштите: IP67 (IEC 60529)

10) просечно време између отказа: 130.000 сати

**ПРИЛОГ 4.**

УСКЛАЂИВАЊЕ СА ПРОПИСИМА И ПРИЛАГОЂЕНОСТ ЗА КОРИШЋЕЊЕ КОМПОНЕНТИ ИНТЕРОПЕРАБИЛНОСТИ

ОЦЕЊИВАЊЕ УСАГЛАШЕНОСТИ

УСАГЛАШЕНОСТ СА СПЕЦИФИКАЦИЈАМА

Оцењивање усаглашености компоненти са захтевима овог правилника и релевантним техничким спецификацијама, спроводи произвођач компоненти интероперабилности (који се користи у пружању ЕЕНП услуга) или његов овлашћени представник, у складу са посебним законом којим се прописују технички захтеви за производе и оцењивање усаглашености и прописима донетим на основу тог закона.

Као резултат спроведеног поступка оцењивања усаглашености, произвођач компоненти интероперабилности или његов овлашћени представник, сачињава Декларацију о усаглашености са спецификацијама, по прибављању сертификата о прегледу типа од стране именованог/нотификованог тела, када је то примењиво.

У зависности од одабраног поступка оцењивања усаглашености, Декларација о усаглашености са спецификацијама обухвата оцењивање које спроводи произвођач или именовано/нотификовано тело, а према спецификацијама које је потребно испунити.

ПРИЛАГОЂЕНОСТ ЗА КОРИШЋЕЊЕ (ИНТЕРОПЕРАБИЛНОСТ УСЛУГА)

Прилагођеност за коришћење компоненти интероперабилности се процењује кроз рад или употребу компоненти у оквиру услуге, које су репрезентативно интегрисане у систем наплате ЕЕНП Субјекта за наплату путарине у чијој надлежности ће бити инсталирана опрема у возилу које ће саобраћати у одређеном временском периоду.

У циљу обављања таквог испитивања кроз искуство у раду са циљем да се покаже интероперабилност компоненти интероперабилности унутар услуге, произвођач, пружалац услуга ЕЕНП или овлашћени заступник:

(а) сарађују директно са Субјектом за наплату путарине у чијој надлежности ће бити инсталирана опрема у возилу које ће саобраћати.

У овом случају произвођач, пружалац услуга ЕЕНП или овлашћени заступник ће:

1) ставити у употребу један (или више) примерака који представљају предвиђени производ;

2) пратити начин рада компоненти интероперабилности путем процедуре коју је Субјекат за наплату путарине усагласио и прегледао;

3) пружити доказ Субјекту који врши наплату путарине да компоненте интероперабилности испуњавају све услове интероперабилности овог Субјекта за наплату путарине;

4) сачинити Декларацију о прилагођености за коришћење, након прибављања Сертификата о прилагођености за коришћење коју обезбеђује Субјекат за наплату путарине. Декларација о прилагођености за коришћење обухвата оцењивање које спроводи субјекат за наплату путарине о прилагођености за коришћење компоненти интероперабилности.

Субјекат за наплату путарине ће:

1) се сагласити са програмом за потврђивање исправности кроз искуство током рада;

2) одобрити процедуре за праћење начина рада у оквиру услуга у својој надлежности и вршити посебне провере;

3) проценити интероперабилност током рада у оквиру свог система;

4) проверити прилагођеност за коришћење у оквиру своје надлежности у случају успешног начина рада компоненти интероперабилности;

(б) или подносе захтев именованом/нотификованом телу.

У овом случају, произвођач, пружалац услуга ЕЕНП или овлашћени заступник ће:

1) ставити у употребу један (или више) примерака који представљају предвиђени производ;

2) пратити начин рада компоненти интероперабилности путем процедуре договорене од стране именованог/нотификованог тела;

3) пружити доказ именованом/нотификованом телу, да компоненте интероперабилности испуњавају све услове интероперабилности, укључујући добијене резултате током рада;

4) сачинити Декларацију о прилагођености за коришћење, након прибављања Сертификата о прилагођености за коришћење именованог/нотификованог тела. Декларација о прилагођености за коришћење обухвата оцењивање које спроводи именовано/нотификовано тело о прилагођености за коришћење компоненти интероперабилности ЕЕНП-е унутар ЕЕНП услуге одабраног Субјекта, а посебно тамо где се укључене интерконекције односе на техничке спецификације, нарочито оне које су функционалне природе, а које треба проверити.

Именовано/нотификовано тело ће:

1) узети у обзир декларацију о усклађености са спецификацијама. Стога, поновно процењивање неће бити потребно за спецификације које су већ обухваћене Декларацијом о усаглашености, осим ако постоје докази да су проблеми неинтероперабилности повезани са таквим спецификацијама;

2) организовати сарадњу са Субјектом за наплату путарине којег је изабрао произвођач;

3) проверити техничку документацију и програмом за потврђивање исправности кроз искуство током рада;

4) одобравати процедуре за праћење начина рада и услуга и вршити посебан надзор;

5) оценити начин интероперабилности са системом и оперативним процесима Субјекта за наплату путарине;

6) издати сертификат о прилагођености за коришћење у случају успешног начина рада компоненти интероперабилности;

7) дати извештај са објашњењем у случају неуспешног начина рада компонената интероперабилности. У извештају ће се такође разматрати питања која могу настати као резултат неусаглашености система и процеса Субјекта за наплату са важећим стандардима и техничким спецификацијама. Извештај ће по потреби, дати препоруке за решавање проблема.

САДРЖАЈ ДЕКЛАРАЦИЈЕ О УСАГЛАШЕНОСТИ

Декларација о усаглашености са спецификацијама и прилагођености за коришћење и пратећа документа морају имати датум и потпис.

Изјаве морају бити написане на истом језику као и упутства и морају да садрже следеће:

1) прописе донете на основу закона о техничким захтевима за производе и оцењивању усаглашености;

2) име и адресу произвођача, пружаоца ЕЕНП-е или овлашћеног представника са седиштем у Eвропској унији (назив привредног субјекта и пуну адресу, у случају овлашћеног представника, такође навести ознаку произвођача или пројектанта);

3) опис компонената интероперабилности (бренд, тип, верзија, итд.);

4) опис примењених процедура за сачињавање декларације о усаглашености са спецификацијама или декларације о прилагођености за коришћење;

5) све релевантне захтеве које испуњавају компоненте интероперабилности, посебно њихове услове коришћења;

6) када је то примењиво, име и адресу субјекта за наплату путарине који је укључен у процедуру које се треба придржавати ради постизања усклађености са спецификацијама или процену прилагођености за коришћење;

7) по потреби, позивање на техничке спецификације;

8) идентификацију потписника овлашћеног за склапање уговорних обавеза у име произвођача или његовог овлашћеног представника основаног у Европској унији.